google/wiki40b huggingface dataset:
Navneduk

Navneduk er betegnelsen på et brodert tekstil, hvor broderiene som regel er tall, bokstaver, border og ulike motiv, som blomster, fugler og dyr. Å brodere en navneduk var opprinnelig en metode for å lære seg og huske broderiteknikker og mønstre.

Historikk

I Europa vet man at navneduker har blitt brodert siden 1500-tallet. Den første daterte navneduken man kjenner til fra Norge er fra år 1700, men sannsynligvis begynte man med dette i Norge på 1600-tallet.
Navneduken var opprinnelig en metode for å samle inn og «notere» ned et mønster. Når en syerske så et interessant mønster, ville hun raskt brodere ned en kopi av dette på sin duk, for å kunne selv bruke mønsteret videre i andre sammenhenger. Det var først og fremst kvinner fra borgerskap og velstående bondemiljøer som broderte navneduker, da finere håndarbeid var blant de få aktivitetende som ble ansett som passende for en velstående kvinne.
Utover 1600-tallet gikk navnedukbrodering over til å være en del av opplæringen for unge jenter fra samfunnets øvre sjikt. Navneduker ble brodert i alderen 6 til 14 år, men stort sett i 9-11-årsalderen. Undervisningen skjedde først i hjemmet, og etter hvert også i små privatskoler.
Ved innføring av byskoleloven i 1848 ble håndarbeid en del av undervisningen for jenter,  og i byskolene ble håndarbeidet lovfestet som fag i 1889, med navnedukbrodering som pensum i 4. klasse. Med dette blir brodering av navneduk også en del av undervisningen til jenter fra ulike sosiale og økonomisk lag. Ved innføringen av enhetsskolen i 1936 håndarbeidsundervisning obligatorisk for alle jenter.

Mønster og utforming

På navnedukene finner man ofte brodert inn alfabetet, tallrekker, navnet til den som har brodert og navn på familiemedlemmer. På navneduker i England og USA finner man også ofte religiøse innskrifter, men dette er mindre vanlige på de norske navnedukene. Jenter brukte også gjerne sin mors navneduk som inspirasjon til å brodere ens egen.
I de tidlige navnedukene ser vi en stor variasjon i bruk av ulike stingtyper, som korssting, petit points, dronningsting, hullsting, plattsøm og austmannarenning, men dette forenkles utover 1800-tallet, og de senere navnedukene er dominert av korssting.
Erebos

Etymologi

Meningen av navnet Erebos er oppfattet som «mørke». Den første nedtegnede forekomsten av det var «stedet for mørket mellom jorden og Hades». Hebraiske עֶרֶב (ˤerev), «solnedgang, kveld», er tidvis sitert som kilde. Imidlertid er en urindoeuropeisk opprinnelse fra *h₁regʷ-es/os-, «mørke» mer sannsynlig, i det minste for navnet Ἔρεβος i seg selv, sammenlign med sanskrit rájas, gotisk riqis, norrønt røkkr.
Good King Wenceslas

Good King Wenceslas er en engelsk julesang. Den handler om den hellige kong Wenzel av Böhmen (908–928 eller 935) og hans medlidenhet med en fattig bonde som samlet ved til å kunne varme seg på minnedagen for den hellige Stefan. Stefansdagen er på den 26. desember, det vil si på annen juledag, og Stefan minnes som den første kristne martyr. 
Den engelske teksten av J. M. Neale er inspirert av et dikt av den tsjekkiske dikter Václav Alois Svoboda fra 1847. Melodien fant Neale i samlingen Piae cantiones fra 1582, der den ikke var knyttet til juletiden, men var brukt til vårhymnen Tempus Adest Floridum.
Amuza

Amuza Motors Pty Ltd fra Perth i Australia er et selskap som bygger limousiner, sportsbiler og undervannsfartøyer.  De viste en limousin-modell basert på Ford Falcon på en bilmesse i Tokyo i 2003. Deres nåværende modell heter Grand Chauffeur.
Caligodorus

Utseende

Små til middelsstore (4,5 - 6,2 millimeter), kraftige, litt flate, halvmatte, mørkbrune til svarte gjødselbiller, hoe noen er dekkvingene lysere på ryggsiden. Hodet er skovlformet, noe innbuktet foran. Pronotum er avrundet firkantet, fint punktert. Dekkvingene har fine punktrader og en liten tann på "skuldrene".

Levevis

Caligodorus opacus ser ut til å være en generalist som lever av råtnende materiale på jordoverflaten, de andre artene lever i gangene til gnagere.

Utbredelse

Slekten er utbredt i det vestlige USA og Canada.
Half Moon Caye

Half Moon Caye er ei øy nord i Belize. Den befinner seg øst for øya Long Caye i Det karibiske hav. Half Moon Caye har hatt status som naturminne siden 1982.
Bochum

Historie

Stedet fikk bystatus 1321, men er nevnt i historiske kilder allerede i det 10. århundre. Likevel ble det ingen betydningsfull by og hadde rundt 1800 færre enn 2000 innbyggere. Industrialiseringen gjennom 1800-tallet ble drevet av de store stenkullforekomstene i området, den tiltrakk seg den energikrevende stålindustrien. Dette medførte en stor befolkningsvekst i hele området, og bare i Bochum tidoblet innbyggertallet seg fra 1850 til 1890. Bochum passerte 100.000 innbyggere i 1904 og hadde sin høyeste befolkningstall i 1975 med 415.000 (etter sammenslåingen med Wattenscheid). Deretter har innbyggertallet falt gradvis (381.000 i 2007).
All gruvedriften i byen opphørte mellom 1960 og 1973, også stålindustrien hadde nådd sin topp og ble sterk nedbygget selv om den stadig spiller en rolle i byens industri. At bilprodusenten Opel valgte byen som sitt andre produksjonsted i 1962 var svært viktig og bedriften er fortsatt Bochums største arbeidsgiver. I 1965 åpnet også Ruhr-Universität, det første universitetet i Ruhr-området og det første nye universitetet i Tyskland etter annen verdenskrig. I 1975 ble den tidligere selvstendige byen Wattenscheid slått sammen med Bochum på tross av en folkeavstemning der flertallet gikk mot sammenslåingen. Nedleggelse og nedbygging av hjørnesteinsindustrier har gitt hele Ruhr-området utfordringer med større arbeidsledighet og påfølgende sosiale problemer enn resten av Vest-Tyskland. Fraflyttingen fra området er et uttrykk for det. 
Fotballaget VfL Bochum hører hjemme i byen. Det rykket for første gang opp til Bundesliga i 1971 og holdt seg der til begynnelsen av 90-tallet. Siden det har den flere ganger rykket opp og ned mellom 1. og 2. Bundesliga. Beste plassering var i sesong 2003/04 der en 5.-plass ga en kvalifikasjon til UEFA-cup. Klubbens erkerivaler er Borussia Dortmund og FC Schalke 04, som begge holder til i nabobyene.
Bochum har siden 1920-tallet opparbeidet seg et rykte som en av Tysklands viktige teaterbyer. Byteatret Schauspielhaus Bochum har regelmessig gitt unge lovende regissører sine første stillinger som teaterdirektører og vært gjentatte ganger nevnt som Tysklands viktigste byteater (dvs. ikke statlig/delstatlig). Stjernestatus fikk Claus Peymann på 80-tallet med sin Bochumer Ensemble som grunnla hans påfølgende karriere ved Burgteater i Wien og Berliner Ensemble. 
I Bochum har man også to middelalderslott som ligger på nordbredden av elven Ruhr. Andre severdigheter er det tyske bergverksmuseet og jernbanemuseet i Dahlhausen.
Norgesmesterskapet i bueskyting 1990

Norgesmesterskapet i bueskyting 1990 bestod av flere arrangementer som i 1990 kåret norgesmestere i bueskyting.
NM innendørs ble arrangert i Stavanger 25. mars. 
NM i skiveskyting ble arrangert i Bergen 19. august. 
NM i jakt- og feltskyting ble arrangert i Aurskog 15. september. 
Kongepokalene ble vunnet av Wenche Bøe og Jan Roger Skyttesæter.
MF Placebo

Medisinerforeningen Placebo er linjeforeningen for profesjonsstudiet i medisin ved Norges teknisk-naturvitenskapelige universitet (NTNU). Foreningen ble stiftet i 1976 under navnet “Medisinerforeningen i Trondheim” ved Det medisinske fakultet, og er åpen for alle medisinstudenter ved universitetet.
Foreningens arbeid går for det meste ut på å være en miljøskapende faktor på medisinstudiet. Dette gjøres ved å arrangere sosiale arrangementer, som blant annet fadderuker, idrettsturneringer, utflukter og fester. I tillegg til å skape og vedlikeholde et trivelig miljø på studiet, er foreningen også opptatt av å integrere medisinstudentene i det øvrige studentlivet i Trondheim.

Foreningens navn

Ordet placebo er latin for «jeg vil behage», og betegner vanligvis narremedisin som ikke inneholder noe faktisk virkestoff. Effekten av slike midler, kalles en placeboeffekt.
Vanlig metallvannymfe

Utbredelse

Vanlig metallvannymfe er utbredt i Europa, østover til Japan, men ikke lengst nord. Finnes i Danmark, og det sydøstlige Sverige og Finland. I syrøstlige Norge, på egnede lokaliteter i langs kysten til Trøndelag. Den finnes i lavlandet, ikke i fjellet.

Utseende

Kjønnene er ganske like, begge har en sterkt grønnglinsende kropp. Hannen er noe blå på brystpartiet og bakkroppen.
Vingene holdes taklagt bak på kroppen i hvile. Vingespennet er mellom 40 og 50  millimeter.

Levevis

Nymfene lever i næringsrike vann eller myrtjern, i lavlandet. Nymfen lever på bunnen langs bredden i sumpvegetasjon.
Eggene legges på plantestengler, over vannlinjen, hvor de overvintrer. Utviklingen tar 1 år. De voksne (imago) vannymfene finnes vanligvis ikke langt fra stedet der de levde som nymfe.
Flygetiden er fra juni til midten av september.
Vanlig metallvannymfe har ufullstendig forvandling, overgang fra nymfe til det voksne kjønnsmodne insektet går gradvis gjennom flere hudskift (nymfestadier). Nymfene lever i vann og ligner derfor lite på de voksne (imago), bortsett fra størrelsen. Når nymfen kommer til det siste hudskiftet finner den et strå eller noe, der den kan klatre opp over vannflaten. Her blir den hengende, mens huden revner på ryggsiden. Den nyklekte vannymfen blir hengende på den gamle huden, eller like ved siden av, helt til den nye huden er noe herdet, og vingene har fått sin endelige form.
Datakrimutvalget

Datakrimutvalget utredet i perioden 2002-2007 tiltak for å oppdatere lovgivningen knyttet til datakriminalitet.
Utvalget ble nedsatt av Regjeringen 11. januar 2002, og det har levert to delutredninger.
I delutredning I redegjorde utvalget for nødvendige lovtilpasninger som følge av datakrimkonvensjonen (Europarådets konvensjon 185 av 8. november 2001). Utredningen ble publisert som NOU 2003:27. Stortinget vedtok lovendringene som lov av 8. april 2005 nr. 16. Ved kgl. res. av 4. november 2005 ble ratifikasjon av Europarådets konvensjon om cybercrime vedtatt, med en reservasjon som angikk Artikkel 6.
Sorenskriver Stein Schjølberg ledet utvalget. For øvrig besto utvalget av seniorrådgiver Christina Christensen, rådgiver Beate S. Dagslet, kst. tingrettsdommer Marius Stub, førstestatsadvokat Inger Marie Sunde, teknologidirektør Berit Svendsen, forbrukerombud Bjørn Erik Thon og advokat Benedict de Vibe. Sekretær for utvalget var politifullmektig Ole Jacob Garder (frem til august 2003) og førstekonsulent Helene Wegner.
I delutredning II foreslo utvalget tiltak basert på en vurdering av teknologiutviklingen. Utredningen ble publisert som NOU 2007:2. Utvalget foreslo blant annet straffebestemmelser knyttet til spam, identitetstyveri (identitetsmisbruk), informasjonstyveri, og tjenestenekt. Forslagene ble sendt på høring i februar 2007. I desember 2008 fremmet Regjeringen forslag til nye straffebestemmelser på området. Forslaget behandles av Stortinget våren 2009. 
Sorenskriver Knut Rønning ledet utvalget. For øvrig bestod utvalget av advokat Birthe Taraldseth, statsadvokat Jenny Sellæg, forsker Svein Willassen, rådgiver Christian With/seniorrådgiver Hanne P. Gulbrandsen og underdirektør Christina Christensen.
Den pragmatiske sanksjon

Den pragmatiske sanksjon (tysk Pragmatische Sanktion) var en lov som keiser Karl VI vedtok den 19. april 1713 og som bestemte udeleligheten av de habsburgske arvelandene. Dermed var den pragmatiske sanksjon også Østerrikes første dokument med grunnlovskarakter, som delstatene hadde anerkjent som gjeldende lov.
Mest kjent er den pragmatiske sanksjon fordi den åpnet for at kvinnelige etterkommere av Habsburgs overhode kunne arve riket. Dette kunne rett nok bare skje hvis det ikke fantes noen mannlige arvinger, men var likevel banebrytende.
Bestemmelsen om kvinnelig arverett trådte i kraft allerede da Karl VI døde, siden hans eneste sønn hadde dødd som spedbarn. Dermed arvet hans eldste datter, erkehertuginne Maria Teresia, habsburgriket. På grunn av disse omstendighetene oppstod forestillingen om at Karl VI hadde spesiallaget den pragmatiske sanksjon til Maria Teresias fordel. Dette er ikke korrekt, bl.a. av den enkle grunn av loven ble vedtatt tre år før hans første barn ble født.
De østerrikske delstatene godkjente den pragmatiske sanksjon, men Karl VI lyktes ikke med å få den internasjonalt anerkjent som gjeldende lov. Dette resulterte etter Karl VI's død i den østerrikske arvefølgekrig. Internasjonalt ble derfor den pragmatiske sanksjon ikke anerkjent før freden i Aachen i 1748, men gjaldt etter dette frem til 1918.
Fylkesvei 4316

Fylkesvei 4316 går mellom Ivesdal og Skjæveland i Bjerkreim kommune. Veien er 5,8 km lang.
Frem til 2019 hadde veien betegnelsen fylkesvei 113.
Ressursbasert økonomi

Alternativ bruk av betegnelsen

Ressursbasert økonomi kan også betegne en hypotetisk økonomisk modell hvor varer, tjenester og informasjon kun er kostnadsbelagt ut i fra vurderingen av realressurser som kostnader. Realressurser her vil være direkteomsatte ressurser dersom kapitaleiende mellomtjenere er borte, hvor en parlamentarisk valgt fordelingsaktør ikke behøves.
I denne definisjonen er ressurser for eksempel teknologi, vitenskap, tid eller arbeidskraft. Penger vil da ikke regnes som en ressurs. En slik modell presenteres blant annet av Jacques Fresco i forbindelse med «Venus-prosjektet». Denne teorien og modellen vurderer valuta (penger eller byttemidler) som en uekte ressurs som "beskatter" distribusjonseffektivitet.  Også «Zeigeist»- og «Technocracy-bevegelsen» benytter begrepet på en lignende måte. Venusprosjektet har markert at de ikke formelt støtter Zeitgeistbevegelsen.
Australian Open 2005

Australian Open 2005 ble arrangert i Melbourne 16. – 30. januar. Australian Open er en Grand Slam-turnering i tennis. Singleturneringen for herrer ble vunnet av Marat Safin fra Russland og dameturneringen av Serena Williams fra USA.
Verulamium

Verulamium var den tredje største byen i Romersk Britannia. Den lå nær sentrum i dagens St. Albans i Hertfordshire, England. Det meste av området er dekket av parker og jordbruksland, men den moderne byen har spredd seg rundt det gamle Verulamium.
Før romernes erobring bodde den keltiske stammen catuvellaunerne på stedet. Deres leder, Tasciovanus, skal ha grunnlagt bosetningen, som hadde navnet Verlamion, som betyr «bosetning over myra». Dette er et av de eldste kjente stedsnavn i Storbritannia. 
Den romerske bosetningen fikk status som municipium, en slags bystatus, i ca. 50. Den vokste jevnt og trutt, med unntak av et tilbakeslag i 61 da den ble angrepet av Boudiccas styrker. Rundt 200 dekket den et areal på 0,5 km², omgitt av en dyp vollgrav og en mur. Den hadde et forum, en basilika og et teater. Store deler av byen ble ødelagt av brann i 155 og igjen ca. 250. Gjenoppbyggingen ble hovedsakelig gjort i stein i stedet for tre. 
Romernes styre i England endte tidlig på 400-tallet, og byen begynte da å forfalle. Den nye byen, St. Albans, vokste i stedet fram i åsen overfor Verulamium, der katedralen ligger.
Francis Bacon bygde på begynnelsen av 1600-tallet et hus innenfor de romerske murene, og han fikk tittelen baron Verulam. Senere ble hans tittel endret til vicomte St. Albans. 
Deler av flere bygninger er bevart, og ble utgravd av blant andre arkeologen Mortimer Wheeler og hans hustru Tessa Wheeler på 1900-tallet. Blant det bevarte er deler av bymuren, en hypokaust og deler av teatret. Man regner med at det fortsatt ligger mye under jordbruksland som ikke er grundig undersøkt av arkeologer. Det finnes også et museum som viser gjenstander fra romersk tid.
Tankeeksperiment

Et tankeeksperiment er en idé eller en tanke om en eller flere handlinger som kan utføres for å enten bekrefte eller avkrefte en tidligere fremsatt hypotese. Imidlertid trenger ikke nødvendigvis meningen være at tankeeksperimentet skal gjennomføres, ei heller være gjennomførbar. Ofte er det bare en måte å vise en problemstilling ved hjelp av enklere eksempler eller for å belyse de forskjellige sidene av en gitt problemstilling. Dette er en menneskelig konstruksjon i tankene våre som kun bruker vår forestillingsevne, i motsetning til eksperimenter basert på empirisme som bruker erfaring og observasjon.
Eksempler på tankeeksperimenter kan være f.eks. Schrödingers katt, som er et paradoks for å vise til ufullstendigheten i teorien om kvantemekanikk eller Maxwells demon som var en hypotetisk måte å skulle kunne bryte Termodynamikkens andre hovedsetning. Et mer sosialvitenskapelig eksempel kan være industrialisering og modernisering av fattige u-land som igjen kan bidra til økt velstand og livskvalitet. Ikke bare for seg selv men også for resten av verden ved at de får muligheter og midler til å bidra til en bedre verden for alle.
Speciedaler

Speciedaler, eller spesidaler, også kalt species (riksdaler in specie, «i lødig mynt av metall med egenverdi»), er en myntenhet som ble brukt i Norge fra 1560 til 1875. Forkortelsen var Spd. En speciedaler var opprinnelig en stor sølvmynt med en vekt i underkant av 30 gram og et sølvinnhold på 87,5 %. Senere ble det også trykt sedler pålydende 1 eller flere speciedaler. Verdien var opprinnelig 6 mark = 96 skilling, men på grunn av lavere sølvinnhold enn det offisielle i mynter av lavere valør ble den gjerne regnet for å være verd 120 skilling. Under kong Carl III Johan ble det ryddet opp i myntrekken, og speciedalerens verdi ble offisielt fastsatt til 120 skilling eller 5 ort. (En ort = 24 skilling). 
De første speciedalerne i Norge var preget i Danmark. Norsk produksjon begynte i Christiania i 1628 og fortsatte ved Den Kongelige Mynt på Kongsberg i perioden fra 1686 til 1873. 
I 1873 kom den skandinaviske myntreformen som gjorde at både Sverige og Danmark gikk over til å bruke kroner og øre. Norge fulgte etter og sluttet seg til myntunionen i 1875. Ved overgangen ble 1 speciedaler gjort likeverdig med 4 kroner.
Etter dagens pengeverdi (2019 – korrigert for konsumprisindeksen) tilsvarer verdien av en speciedaler fra 1875 ca. kr. 262,-
Historiske valører: 4 speciedaler, 3 speciedaler, 2 speciedaler, speciedaler, 1/2 speciedaler, 1/4 speciedaler, 1/8 speciedaler. 
I 1604 preget Christian IV også en firkantet mynt med valør 8 daler i gull.
Flatkvål

Flatkvål er ei bygd i Vaksdal kommune i Hordaland. Den ligger i Eksingedalen, rundt 10 kilometer (luftlinje) nordøst for Eidslandet. Fylkesvei 344 går gjennom bygda. Eksingedalen kirke fra 1881 ligger på Flatkvål.

Historie

Fra 1837 lå Flatkvål administrativt under Voss. 1. januar 1885 ble Evanger-distriktet, som også omfattet Eksingedalen og Flatkvål, skilt ut som egen kommune. 1. januar 1964 ble Bergsdalen og Eksingedalen, med i alt 251 innbyggere, slått sammen med Bruvik og en del av Modalen til den nye Vaksdal kommune.
Kastrup Værk

Kastrup Værk var en fajansefabrikk i Kastrup på Amager ved København. 
Fabrikken ble grunnlagt omkring 1750 av den tyske stenhuggersvenn Jacob Fortling. Som én av flere fikk han tillatelse til å bryte kalksten på øya Saltholm. Han oppførte en rekke bygninger, deriblant et teglverk, en kalkovn, fajansefabrikk og en hovedgård. Fortling døde i 1761, og hans enke solgte verket i 1763 til Jacob Stentzler og Jes Didrichsen, som førte fabrikken videre i 14 år til 1777 under firmanavnet Didrichsen og Compagnie. Siden skiftet verket eiere mange ganger, og ble i en kort periode på 1800-tallet anvendt til bryggeri.

I dag

De fleste bygningene eksisterer fremdeles. De ble renovert i årene 2006-08 og ble omgjort til leiligheter og kontorer. Entreprenørkonsernet Skanska har store utviklingsplaner for området i form av kontorbyggeriet Scanport. I mars 2013 åpnet i nærheten det 9000 kvadratmeter store akvariet Den Blå Planet, som er en arvtager for det tidligere Danmarks Akvarium ved Charlottenlund.  
Kastrup Værk er fredet, fredningen omfatter seks bygninger.
AK-103

Design

Endringer fra AKM-serien inkluderer innfestingen av løpet, 90 graders rotasjon av gassblokken, justerbart forsikte av AK-74-type, festemidler for bajonett og andre tilbehør, 30-skudds magasin i svart kunststoff (som også er AKM-kompatibel), en rekyldemper av samme type som på AK-74 og bruken av kunststoffer som varmeskjold rundt om på våpenet.
AK-104 er en kompakt versjon av AK-103. Den har trekk fra den eldre AKS-74U og nyere AK-74, noe som gir en mer presis karabin. Den skyter også kaliber 7,62 x 39 mm ammunisjon. 
Våpenet er i hovedsak utviklet som en AK-74M med nytt kaliber sammen med AK-101, som en oppdatert versjon av de aldrende AKM og AKMS-riflene.
Santamartakjerrspurv

Underarter og utbredelse

Arten er endemisk til Sierra Nevada de Santa Marta fjellkjeden i Colombia. Det er beskrevet ingen underarter av santamartakjerrspurv.
Birkebeiner'n

Birkebeiner'n er et norsk magasin som dekker stoffområdene sport, reise, vitenskap. Utgiver er Sport Media. Birkebeiner'n kommer med 8 utgaver i året.
3. juni

Navnedag

Rasmus, Rakel.
Navnedagen er etter biskop Erasmus som døde i år 303, som har Sankt Elms-ild, et varsel i mastetoppene når et skip ventet uvær, oppkalt etter seg. I Norge ble dagen tidligere kalt rasmusdagen, eller skoklefall, datoen har variert mellom 2. og 3. juni.
Bordklubben

Bordklubben var en litterær klubb som ble stiftet i 1943 blant sju profesjonelle bibliofiler. Navnet kom av at disse under bokauksjoner hadde reserverte plasser rundt et eget bord nærmest auksjonarius. Bordklubben besto altså kun av en engere bibliofil krets med spesielt verdifulle samlinger og omfattende kunnskaper om bøker.

Litterært liv og lesning under krigen

Under andre verdenskrigen satte sensurvesenet i verk en underlig praksis for å markere at de stadig var i virksomhet. Etter at først radioapparatene var blitt beslaglagt, og store deler av kulturlivet var lammet eller nazifisert, var det lite annet å more seg over enn ved lesning. Den boklige interessen nådde nye høyder, men okkupasjonsmakten fryktet spredning av anti-tyske holdninger og uønskede meningsproduksjon, og satte ulike begrensninger på kjøp, salg og oppbevarling av litteratur.
Enkelte forfattere og titler ble forbudt. I blant kunne bare ett eller et par bind i en større serie som være rammet av sensur og supprimert. Ved auksjoner ble det dessuten satt pristak, slik at det ikke sjelden endte med at flere tilstedeværende hadde nådd det høyeste bud, slik at det måtte foretas loddtrekning om hvem som skulle få tilslaget.
Bjørn Ringstrøm forteller at rundt bordet nærmest auksjonarius satt byens seks antikvariater, mens en sjuendeplass var forbeholdt redaktør og bibliofil Olav Myre. Under en auksjon hos Vik gikk en liten blyantskrevet lapp rundt bordet, hvor det sto skrevet: «Tiden krever samhold og samvær. Jeg innbyr til konstituerende møte i Bordklubben mandag mellem jul og nyttår efter nærmere avtale. Oslo 9/12 1942. Olav Myre».

Stiftelsesmøtet

Stiftelsesmøtet fant sted 14. januar 1943. Det var ikke andre enn de sju fra auksjonsbordet som var innbudt, nemlig Olav Myre selv og de seks antikvarbokhandlerne. Bordklubben opererte som selskapsklubb, med redaktør og boksamler Myre som valgt forstander. De øvrige medlemmer gikk alle under tittelen «brødre», bortsett fra en som med all respekt ble kalt som «søster», nemlig bokhandler Juddi Steensen. Medlemmene ble også omtalt som «de syv små myrer» eller «Myres maur». Det ble derfor gjerne tegnet en yrende mengde maur på bordkortene.
Bordklubben kunne ifølge statuttene vært utvidet med flere medlemmer, dersom beslutningen var enstemmig og bifalt av samtlige. Det later imidlertid til at ingen søkte seg inn i kretsen, men i tillegg til de sju medlemmene, synes Thorbjørn Egner og Reidar Th. Christiansen å ha opptrådt som asossierte medlemmer. I det minste påtok Egner seg illustrasjonsoppgaver og tegnet invitasjoner og bordkort. Etter to forholdsvis aktive år med flere mindre utgivelser bak seg, og svært små opplag, synes Bordklubben kort etter fredslutningen i 1945 å ha opphørt.